Oikeudenhaltijan käytössä olevat rajavalvontakeinot tuoteväärennöskaupan torjunnassa : Euroopan unionin oikeuskäytäntö ja tuoteväärennösasetus silmällä pitäen erityisesti kauttakulkutapauksia
Tutkielmassa käsitellään rajavalvontakeinoja tuoteväärennösbisneksen torjunnassa. Tutkielma käsittelee tullipysäytystilanteita ottaen huomioon tulliviranomaisten mahdollisuuden puuttua tuoteväärennöserien kuljetukseen sekä maastavienti- että maahantuontitilanteissa. Tärkeä asiakysymys on myös niin kutsutut transito-tapaukset ja erityisesti kauttakuljetustilanteita koskeva Euroopan unionin tuomioistuimen ratkaisu asiassa Nokia/Philips, jota on peilattu Suomen oikeuskäytännössä esiin tulleisiin tuoteväärennösten kauttakulkutapauksiin. Tutkielmassa pureudutaan lisäksi 1.1.2014 voimaan astuneen tuoteväärennösasetuksen 608/2013 mukanaan tuomiin muutoksiin sekä Euroopan unionissa vireillä oleviin uudistuksiin tavaramerkkidirektiivin ja -asetuksen valmistelussa. Yhtenä erityiskysymyksenä tutkielmassa on pidetty silmällä Internetin vaikutusta tuoteväärennöskaupassa. Tutkielmassa käydään läpi sekä tulliviranomaisten toimintamahdollisuuksia puuttua tällaisten pienten tuoteväärennöserien kauppaan: yksi olennainen kysymys tässä on muun muassa sen selvittäminen, miten tavaramerkkien territoriaalinen suoja suhtautuu Internetissä tapahtuviin loukkauksiin ja miten loukkaus voidaan territoriaalisesti todentaa. Tutkielman pääluvut jakautuvat ensinnä rajatoimenpiteiden ja tullimenettelyjen käsittelyyn, jonka jälkeen tutkitaan loukkausarviointiin liittyviä kysymyksiä ajankohtaisine oikeustapauksineen. Loukkausarviointia käsiteltäessä käydään läpi oppia tavaramerkin tehtävistä ja ydinsisällöstä. Kauttakuljetustilanteita on käsitelty tutkielman lopussa nimenomaisesti loukkausarviointiin liittyvänä kysymyksenä.
Networked Digital Library of Theses and Dissertations